Document ID: 31989D0166

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 23ης Φεβρουαρίου 1989
για τη χορήγηση προκαταβολών και τον καθορισμό της κοινοτικής συμμετοχής σχετικά με τις πριμοδοτήσεις που χορηγήθηκαν για την οριστική εγκατάλειψη αμπελουργικών εκτάσεων
(89/166/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1442/88 του Συμβουλίου της 24ης Μαΐου 1988 για τη χορήγηση, για τις αμπελουργικές περιόδους 1988/89 έως 1995/96, πριμοδοτήσεων για οριστική εγκατάλειψη αμπελουργικών εκτάσεων (1), και ιδίως το άρθρο 16 παράγραφος 3,
Εκτιμώντας:
ότι οι αιτήσεις χορήγησης προκαταβολών και οι καταστάσεις των πριμοδοτήσεων οριστικής εγκατάλειψης που έχουν καταβληθεί με προορισμό τον ετήσιο καθορισμό της κοινοτικής συμμετοχής, που υποβάλλονται από τα κράτη μέλη στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων και Προσανατολισμού, πρέπει να περιλαμβάνουν ορισμένα στοιχεία που θα επιτρέπουν τον έλεγχο για τη διαπίστωση της συμφωνίας των δαπανών με τις διατάξεις του κανονισμού (ΕΟΚ) αριθ. 1442/88 και του κανονισμού εφαρμογής (ΕΟΚ) αριθ. 2729/88 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 3445/88 (3)·
ότι, για να πραγματοποιηθεί αποτελεσματικός έλεγχος, τα κράτη μέλη πρέπει να θέσουν στη διάθεση της Επιτροπής τα δικαιολογητικά στοιχεία κατά τη διάρκεια περιόδου τριών ετών μετά τον τελευταίο καθορισμό της κοινοτικής συμμετοχής·
ότι είναι απαραίτητο, για την εφαρμογή της χορήγησης των προκαταβολών που προβλέπεται στο άρθρο 14 παράγραφος 3 και στο άρθρο 15 παράγραφος 1 του κανονισμού (ΕΟΚ) αριθ. 1442/88, να προσδιοριστούν οι λεπτομέρειες και οι διαδικασίες που θα τηρηθούν·
ότι τα μέτρα που προβλέπονται στη παρούσα απόφαση είναι σύμφωνα με τη γνώμη της επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι αιτήσεις για χορήγηση προκαταβολών που υποβάλλονται βάσει των επιλέξιμων δαπανών στο Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων και Προσανατολισμού, όπως προβλέπονται στο άρθρο 14 παράγραφος 3 και στο άρθρο 15 παράγραφος 1 του κανονισμού (ΕΟΚ) αριθ. 1442/88 πρέπει να είναι σύμφωνες με τους πίνακες των παραρτημάτων Ι, Ι.1 και Ι.2.
Άρθρο 2
1. Οι προκαταβολές που χορηγούνται από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων και Προσανατολισμού, είναι ισοδύναμες με το ανώτατο όριο του ποσού της κοινοτικής συμμετοχής στη χρηματοδότηση των δαπανών που προβλέπονται κατά τη διάρκεια του έτους αναφοράς.
2. Οι προκαταβολές που δεν διατίθενται κατά τη διάρκεια του έτους για το οποίο έχουν εισπραχθεί, αφαιρούνται από τις προκαταβολές που πρέπει να καταβληθούν για το επόμενο έτος.
3. Οι προκαταβολές για το επόμενο έτος δεν είναι δυνατόν να καταβληθούν πριν διαβιβασθεί στην Επιτροπή η κατάσταση των πριμοδοτήσεων για οριστική εγκατάλειψη εκτάσεων που καταβλήθηκαν, όπως προβλέπεται στο άρθρο 3 παράγραφος 1.
Άρθρο 3
1. Η κατάσταση των πριμοδοτήσεων οριστικής εγκατάλειψης που καταβλήθηκαν κατά τη διάρκεια του ενός έτους όπως προβλέπεται στο άρθρο 16 παράγραφος 1 του κανονισμού (ΕΟΚ) αριθ. 1442/88 πρέπει να είναι σύμφωνη με τους πίνακες των παραρτημάτων ΙΙ, ΙΙ.1, ΙΙ.2 και ΙΙΙ.
2. Τα κράτη μέλη ανακοινώνουν στην Επιτροπή, μαζί με την πρώτη κατάσταση των πριμοδοτήσεων οριστικής εγκατάλειψης που καταβλήθηκαν, τα κείμενα των εθνικών διατάξεων εφαρμογής και των διοικητικών οδηγιών, καθώς και τα έντυπα ή οποιδήποτε άλλο έγγραφο σχετικό με τη διοικητική εφαρμογή της δράσης.
Άρθρο 4
Τα κράτη μέλη θέτουν στη διάθεση της Επιτροπής, για τη διάρκεια περιόδου τριών ετών μετά τον τελευταίο καθορισμό της κοινοτικής συμμετοχής, όλα τα δικαιολογητικά έγγραφα ή επικυρωμένα αντίγραφα τα οποία κατέχουν, βάσει των οποίων αποφασίστηκαν οι πριμοδοτήσεις που προβλέπονται από τον κανονισμό (ΕΟΚ) αριθ. 1442/88 και βάσει των οποίων καταρτίστηκαν οι αιτήσεις για χορήγηση προκαταβολών και οι καταστάσεις των πριμοδοτήσεων.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 23 Φεβρουαρίου 1989.

Labels: 15
17
19
6